Document ID: 32011D0391

ROZHODNUTIE KOMISIE
z 1. júla 2011
o nezaradení niektorých látok do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh
[oznámené pod číslom K(2011) 4596]
(Text s významom pre EHP)
(2011/391/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
Nariadenie Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) stanovuje zoznam účinných látok, ktoré sa majú hodnotiť z hľadiska ich možného zahrnutia do prílohy I, I A alebo I B k smernici 98/8/ES.
(2)
V prípade niektorých kombinácií aktívnych látok a typov výrobkov, ktoré sú do zoznamu zaradené, všetci účastníci buď odstúpili z programu na preskúmanie látok, alebo spravodajskému členskému štátu určenému na vyhodnotenie nebol doručený úplný spis v lehote stanovenej v článku 9 a v článku 12 ods. 3 nariadenia (ES) č. 1451/2007.
(3)
V dôsledku toho podľa článku 11 ods. 2, článku 12 ods. 1 a článku 13 ods. 5 nariadenia (ES) č. 1451/2007 Komisia náležite informovala členské štáty. Táto informácia bola zverejnená elektronickými prostriedkami.
(4)
Do troch mesiacov od elektronického zverejnenia informácií množstvo spoločností prejavilo záujem prevziať úlohu účastníka pre príslušné látky a typy výrobkov. Tieto spoločnosti však následne nepredložili úplnú dokumentáciu.
(5)
Podľa článku 12 ods. 5 nariadenia (ES) č. 1451/2007 by sa teda príslušné látky a typy výrobkov nemali zaradiť do príloh I, IA alebo IB k smernici 98/8/ES.
(6)
V záujme právnej istoty by sa mal stanoviť dátum, po ktorom by sa biocídne výrobky obsahujúce účinné látky pre typy výrobkov uvedené v prílohe k tomuto rozhodnutiu nemali uvádzať na trh.
(7)
Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Látky uvedené v prílohe k tomuto rozhodnutiu sa nezaraďujú pre typy výrobkov uvedené v prílohách I, IA alebo IB k smernici 98/8/ES.
Článok 2
Na účely článku 4 ods. 2 nariadenia (ES) č. 1451/2007 by sa biocídne výrobky obsahujúce účinné látky pre typy výrobkov uvedené v prílohe k tomuto rozhodnutiu nemali uvádzať na trh s účinnosťou od 1. júla 2012.
Článok 3
Toto rozhodnutie je určené členským štátom.
V Bruseli 1. júla 2011

Labels: 3
0
1
6